Document ID: /fineweb-2-swissfilter-quality_10-filterrobots/filtered/02678.jsonl.gz/33

Alex Vaida candidează pentru Parlamentul elvețian
Alex Vaida candidează pentru Parlamentul elvețian
Discreția elvețiană pare să fi atras în mrejele ei și cetățeni români stabiliți de mulți ani în Țara cantoanelor; un alt fel de cânt Lorelei pare să învăluie ambițiile politicienilor elvețieni, nu însă și pe veșnicii paznici ai colinelor.
Așa ar putea să înceapă descrierea unui eveniment unic pentru românii din Elveția, eveniment ce nu a scăpat ochiului vigilent al redacției Casei românilor. Chiar dacă personajul principal al povestirii este român, chiar dacă acesta face parte din grupa acelor oameni care se implică voluntar de ani buni pentru comunitatea noastră, fidel fiind zonei geografice unde locuiește și își desfășoară activitatea profesională, discreția cu care a gestionat nominalizarea sa pe listele candidaților pentru alegerile parlamentare elvețiene din toamnă mă face să mă întreb cât la sută este elvețian și cât la sută român.
Veste acestei nominalizări am „prins-o" din ziare. Confirmarea acesteia am luat-o de la candidat. Astfel, acum putem afirma cu mândrie că românii din Elveția vor avea pentru prima dată un cetățean elvețian, de origine din România, candidat la Parlamentul din Berna pe listele alegerilor ce vor avea loc în toamna acestui an. Din cei 20 de candidați care au fost înscriși pe lista partidului creștin democrat popular al cantonului Aargau, CVP – Aargau doar 16 au fost după nominalizare și votați. Unul dintre aceștia este Alexander Vaida. O mică descriere a lui la sfărșitul acestui articol.
Cursa politică în care s-a înscris este una foarte dificilă, mai ales dacă ținem cont de instrumentele pe care le au la îndemână alegătorii. Politicienii duc o muncă asiduă până sunt aduși pe liste. Din momentul în care au fost nominalizați, apoi votați și, nu în ultimul rând, prezentați pe placate sau / și broșuri electorale, ei trebuie să convingă alegătorii din cantonul care urmează să-l reprezinte să-i voteze.
Ce pot face alegătorii cu numele celor de pe liste? Ei pot șterge un candidat (streichen), îl pot adăuga (kumulieren) sau îl pot amesteca (panaschieren)
Procedura poate fi și mai simplu explicată:
- Dacă ai un candidat pe lista partidului cu care simpatizezi, pe care nu-l suporți dintr-un motiv sau altul, ai o opține clară: îl stergi pur și simplu. O linie trasă peste numele acelui candidat.
- Dacă pe lista partidului favorizat de tine ai dori să adaugi un alt candidat de pe o altă listă a altui partid, iei numele acelui candidat și îl adaugi cu litere citețe pe lista partidului favorizat. Așa se poate întâmpla ca un candidat al CVP să ajungă de exemplu pe o listă a SVP sau invers.
- Varianta adăugării corespunde trecerii pe listă de două ori a aceluiași candidat. Orice candidat nu poate fi trecut mai mult de două ori pe o listă. Dacă pe listele publicate acel nume apare deja ca fiind nominalizat de două ori, alegătorul nu mai poate adăuga în plus acel nume. El este deja cumulat.
Cum îl pot ajuta românii pe Alexander Vaida ca din candidat să poată deveni parlamentar ? Votându-l! Din păcate îl vor putea vota doar românii cu drept de vot din cantonul Aargau.
Despre Alexander Vaida :
S-a născut și petrecut copilăria în București, a emigrat în Elveția în 1982 împreună cu părinții. Integrarea acestuia s-a făcut relativ repede, prin școală, limbă, prieteni și structurile favorabile ale cantonului de reședință Aargau. Aici a devenit cetățean elvețian unde a absolvit și serviciul militar. Apoi a ales calea studiilor medicale, cu diplomă de licență în fizioterapie, cu studiile absolvite la Basel și Winterthur. Activitățile profesionale în spitale, cabinete particulare, clinici de reabilitare l-au condus spre specializarea în geriatrie.
Alexander Vaida este implicat în forumuri cantonale și naționale, face parte din Comitetul Partidului Creștin Popular (CVP) al localității în care locuiește, este membru în Comitetul Director al Institutului elvețien de Geriatrie și Gerontologie și președinte al Comisiei de specialitate pentru geriatrie din cadrul Institutului Național elvetian de Fizioterapie.
Pasiunea pentru cultură și integrare l-a condus, împreună cu alți câțiva români de suflet, la fondarea acum 10 ani a Clubului Român Baden, pe care actual îl prezidează benevol. Interesul chiar familiar pentru înțelegerea istoriei, provenind din partea tatălui dintr-o familie din Ardeal de conotație istorică și politică în perioada antebelică, l-a convins și în noua patrie la preluarea mai nou a unor angajamente de interes comun, în cadrul unui important partid politic elvețian de centru. Destinderea o are în cadrul familiei, este căsătorit și are o fetiță de șase anișori, la fel ca în mijlocul prietenilor și al naturii.
Echipa politică a Casei Românilor ii urează mult succes în cursa pe care tocmai a pornit-o!
Giorgia Seeholzer, Lucerna